মহারাষ্ট্র পুরাণ

মহারাষ্ট্র পুরাণ হল বাংলায় মারাঠা আক্রমণ সম্পর্কিত একটি সমসাময়িক কাব্যিক ইতিহাস। এটি গঙ্গারাম দেব চৌধুরী কর্তৃক রচিত একটি দীর্ঘ আখ্যানমূলক কবিতা, যা মারাঠা আক্রমণের শুরু থেকে ভাস্কর পণ্ডিতের হত্যাকাণ্ড পর্যন্ত বর্ণিত। এই কাব্যটি বাংলার প্রাক-আধুনিক সাহিত্য, সংস্কৃতি এবং ইসলামি শাসনের প্রভাব সম্পর্কে ঐতিহাসিক তথ্যের একটি গুরুত্বপূর্ণ উৎস।

 পাণ্ডুলিপি 
 আবিষ্কার 
কেদারনাথ মজুমদার ১৯০২ সালের দিকে ময়মনসিংহ অঞ্চলে আঞ্চলিক কবিদের জীবনী সংগ্রহের সময় এগারো পাতার একটি তালপাতার পাণ্ডুলিপি হিসেবে এটি খুঁজে পান। এটি বর্তমানে কলকাতা বিশ্ববিদ্যালয়ের বাংলা বিভাগের পাণ্ডুলিপি গ্রন্থাগারে সংরক্ষিত আছে।

 সংস্করণ 
 ১৯০৮ সালে, ব্যোমকেশ মুস্তাফি প্রথমবার এই পাঠ্য সম্পাদনা করেন এবং এটি সাহিত্য পরিষৎ পত্রিকা-য় ভূমিকা ও টীকাসহ প্রকাশিত হয়।
 ১৯২৪ সালে, পাটনা বিশ্ববিদ্যালয়ের অধ্যাপক জে. এন. সামাদ্দার একটি সংক্ষিপ্ত ইংরেজি অনুবাদ প্রকাশ করেন।
 ১৯৩০ সালে, টি. সি. দাশগুপ্ত এই ইতিহাসটিকে ইংরেজিতে পুনরায় অনুবাদ করেন, যা কলকাতা বিশ্ববিদ্যালয় প্রকাশিত একটি সাময়িকীতে ছাপা হয়।
 ১৯৬৫ সালে এডওয়ার্ড সি. ডিমক ও প্রতুলচন্দ্র গুপ্ত একটি সমালোচনামূলক ইংরেজি অনুবাদ ও ভাষ্য সহ উন্নত সংস্করণ প্রকাশ করেন (ইউনিভার্সিটি অব হাওয়াই প্রেস)।

 তারিখ-নির্ণয় 
পাণ্ডুলিপির শেষপৃষ্ঠায় বাংলা পঞ্জিকা অনুযায়ী একটি তারিখ উল্লেখ আছে: শনিবার, ১৪ই পৌষ, শক ১৬৭২, সাল ১১৫৮ (২৯শে ডিসেম্বর ১৭৫১)। এটি হয় লেখকের রচনা সমাপ্তির অথবা সংকলন সম্পন্ন হওয়ার তারিখ নির্দেশ করে। অন্যদিকে, পাঠ্যের উপসংহার ভাস্কর রাম কোলহাটকরের (মার্চ ১৭৪৪) মৃত্যুর বর্ণনায় শেষ হওয়ায়, আনুমানিক ১৭৪৫ সালকে নিম্নতম সময়সীমা ধরা যায়।

 লেখক 
লেখক গঙ্গারাম দেব চৌধুরী ছিলেন ধরিশ্বর গ্রামের একজন হিন্দু কায়স্থ। তিনি স্থানীয় মুসলিম জমিদারের অধীনে লিপিকার হিসেবে কাজ করতেন। তাঁর অন্যান্য রচনার মধ্যে রয়েছে সুখ সংবাদ ও লবকুশ চরিত্র।

 ধরন 
এটি ৭১৬ লাইনের একটি আখ্যানমূলক কবিতা। ছন্দ ও ছন্দরীতি বিভিন্ন প্রসঙ্গ অনুযায়ী পরিবর্তিত হয়েছে। নামের সঙ্গে মিল থাকলেও প্রচলিত পুরাণ ধরনের সঙ্গে এর কোন উল্লেখযোগ্য সাদৃশ্য নেই। কুমকুম চট্টোপাধ্যায় এই কাব্যটিকে মঙ্গলকাব্য ধারার অন্তর্ভুক্ত মনে করলেও, ডিমক ও গুপ্ত এটিকে "বিশুদ্ধ ধর্মনিরপেক্ষ ইতিহাস" হিসেবে অভিহিত করেছেন।

 বিষয়বস্তু 
এই কাব্যে মারাঠা আক্রমণের শুরু থেকে ভাস্কর পণ্ডিতের হত্যাকাণ্ড পর্যন্ত ঘটনাগুলি বর্ণিত হয়েছে। পাণ্ডুলিপির শেষ লাইনে লেখা আছে "ইতি মহারাষ্টা পুরাণে প্রথম কাণ্ডে ভাস্কর পরাভব।" এর মাধ্যমে ধারণা করা যায়, গঙ্গারাম হয়তো পরবর্তী খণ্ডও রচনার পরিকল্পনা করেছিলেন।

 উত্তরাধিকার 
এই গ্রন্থটি মারাঠা আক্রমণসমূহ নিয়ে সমসাময়িক স্থানীয় সাহিত্যের মধ্যে অন্যতম। যদুনাথ সরকার সহ একাধিক ইতিহাসবিদ এটি ইতিহাস রচনার উৎস হিসেবে ব্যবহার করেছেন। তপন রায়চৌধুরী এই গ্রন্থের মাধ্যমে দেখিয়েছেন যে বাংলার প্রাক-আধুনিক সাহিত্য সংস্কৃতি ইসলামি শাসনকে কোন স্বতন্ত্রভাবে নিপীড়নমূলক হিসেবে উপস্থাপন করেনি — বরং সেই আবেগ ও ধারণা ভারতের স্বাধীনতা আন্দোলন চলাকালে গঠিত হিন্দুত্বকেন্দ্রিক জাতীয়তাবাদী চিন্তায় উঠে আসে।

 টীকা 

তথ্যসূত্র

 গ্রন্থপঞ্জি 
 গঙ্গারাম (১৯৬৫)। The Mahārāshṭa Purāṇa: An Eighteenth-Century Bengali Historical Text। অনুবাদক: এডওয়ার্ড সি. ডিমক ও প্রতুলচন্দ্র গুপ্ত। ইউনিভার্সিটি অফ হাওয়াই প্রেস। doi:10.1515/9780824885892। ISBN 9780824885892।
 এইচ., এস. এন. (এপ্রিল–জুন ১৯৬৮)। "The Mahārāshṭa Purāṇa" এর পর্যালোচনা। Journal of the American Oriental Society। ৮৮ (২): ৩৮৪। doi:10.2307/597345। ISSN: 0003-0279। JSTOR: 597345।
 রায়চৌধুরী, তপন (২০০০)। "The Mughal Empire in the Bengali Literary Tradition"। Journal of Islamic Studies। ১১ (৩): ৩২০–৩৩৪। doi:10.1093/jis/11.3.320। ISSN: 0955-2340। JSTOR: 26198198।
 গঙ্গারাম বিরচিত মহারাষ্ট্রপুরাণ। আনন্দবাজার পত্রিকা। ২১ জুলাই ২০১৯। পড়ুন
 চট্টোপাধ্যায়, কুমকুম (২০০৯)। The Cultures of History in Early Modern India: Persianization and Mughal Culture in Bengal। অক্সফোর্ড ইউনিভার্সিটি প্রেস। doi:10.1093/acprof:oso/9780195698800.001.0001। ISBN 9780195698800।

বিষয়শ্রেণী:বাংলা সাহিত্য
বিষয়শ্রেণী:ঐতিহাসিক গ্রন্থ
বিষয়শ্রেণী:ভারতের পাণ্ডুলিপি
বিষয়শ্রেণী:বাংলাদেশের পাণ্ডুলিপি
বিষয়শ্রেণী:১৮শ শতকের সাহিত্য